Adwadifoɔ a wɔwɔ Kumase a ɛyɛ Asante mantam mu kuropɔn no mansini ahodoɔ a wɔdi dwa wɔ so no se, sɛ wɔbɛtete nneɛma so a agye sɛ yɛn man yi mu sika no abɛn aman afoforɔ so sika no anaa ɛnne no ayɛ pɛ.
Wɔkyerɛ sɛ, ɛwɔ mu sɛ wɔwɔ pɛpa no sɛ wɔtete wɔ nneɛma so tɔn no boɔ a ɛyɛ fo deɛ, nanso sika yi a n’ahoɔden so ate kɔ fam a animuonyam biara nni mu no nti, wɔnyɛ.
Na adwadifo yi de mmuaeɛ rema adesrɛdeɛ a Ↄmampanin Akufo-Addo de too dwa no, sɛdeɛ ɛbɛyɛ a ɛnkɔba no sɛ wafa kwan a mmara mfoa so so na wɔrenya mfaso bum wɔ ahohiahia berɛ yi mu.
Ↄmampanin Akufo-Addo de n’anodisɛm reto dwan wɔ ɔman no sikasɛm ho wɔ Ahineme da 30 wɔ 2022 mu no, ɔsrɛɛ sɛ adwadifoɔ nnyae sɛ wɔnam wei so retwe amanfoɔ ho sika de nya mfaso bum no.
Owura Owusu Boakye Samuel a ɔyɛ dwamtenani ma Adwadifoɔ Akwankyerɛ Kuo wɔ Ghana hyɛɛ bɔ wɔ OTEC FM so berɛ a na wɔretoto n’ano sɛ wɔbɛboa aban no wɔ nhyehyɛeɛ a ɔde agu akwan mu sɛ ɔbɛma sikasɛm no asane agyina ne nan so bio no ho.
Owura Boakye sane de adesrɛdeɛ too adwadifoɔ a wɔwɔ ɔman yi mu nyinaa anim sɛ wɔnnyae sɛ wɔde ɛboɔ akɛseɛ retoto nneɛma so no.
Sei na ɔkaeɛ: “Yɛn a yɛyɛ adwadifoɔ no akannifoɔ no de ato yɛn akyidifoɔ anim dada sɛ wɔmfa wɔn ho nhyɛ ɔman no dwuma a wɔredie sɛ wɔbɛsane ama sikasɛm no asane agyina ne nan so bio no mu. “Yɛne wɔn akasa yie aduru akyiri, enti megye di sɛ berɛ rekɔ anim no yɛn adwadifoɔ no bɛsusu ɛboɔ no mu nsonsonoeɛ no.”
Ↄkyerɛɛ sɛdeɛ n’ani gye Ↄmampanin Akufo-Addo amammuo ho, na ɔkaa sɛ sɛ wɔyɛ adwadifoɔ yi wɔgye di sɛ NPP aban bɛtumi ama nneɛma asesa.
Yɛnam saa akwanya yi so bɛsrɛ yɛn adwadifoɔ no sɛ ɛwɔ mu sɛ deɛ wɔrekeka no nyinaa yɛ nokware, ɛnna wɔnni fɔ, nanso sɛ wɔdi deɛ ɛrekɔ so anaa deɛ aban no reyɛ anaa ɔnya nyɛeɛ akyi a, yɛn temammufoɔ no na wɔrekum yɛn. Wei nti sɛ wɔbɛtumi atete wɔn nneɛma no so nko ara deɛ a, wɔmfa wɔn ani nto nnipa a wɔte ɔman yi mu a wɔrebrɛ no.
